**Olympiáda Mladý účtovník 2023**

**Všeobecné informácie pre súťažiacich**

Súťaž o najlepšieho mladého účtovníka organizuje spoločnosť KROS a.s., výrobca ekonomického a stavebného softvéru, spoločne so Slovenskou komorou certifikovaných účtovníkov už ako 25. ročník.

Aj tento rok budú š**tudenti, ktorí postúpia do 2. kola olympiády, prijatí na Fakultu riadenia a informatiky Žilinskej univerzity a Ekonomickú univerzitu v Bratislave bez prijímacích pohovorov.**

Súťaže sa môžu zúčastniť študenti stredných škôl, obchodných akadémií a gymnázií so zameraním na predmety vedenia účtovníctva, max 3. študenti z jednej školy.

Súťaž bude prebiehať v obidvoch kolách online formou, nakoľko sa nám táto forma osvedčila z predošlých ročníkov.

Forma súťaže: online

Nástroj: Microsoft Teams/ Microsoft Forms

Súťaž bude mať dve kolá, ktoré sa uskutočnia v nasledovných termínoch:

1. online kolo olympiády dňa 23. 3. 2023 o 8:30 hod.

#### 2. online kolo olympiády dňa 20. 4. 2023 o 8:30 hod.

**Organizačné pokyny pre 1. online kolo olympiády**

* 1. kolo je koncipované z čiastkových príkladov špecificky zameraných na konkrétne oblasti – napríklad dlhodobého majetku (obstaranie, odpisovanie, vyradenie, odpredaj), zásob (obstaranie, zaradenie, účtovanie zásob vlastnej výroby, spôsob účtovania A a B, kalkulácia cien, ocenenie zásob pri úbytku), prípadne oblasti pohľadávok a záväzkov (účtovanie u obidvoch strán – odberateľ aj dodávateľ).
* Vyučujúci, ktorý prihlasoval študentov na olympiádu, obdrží najneskôr do pondelka 20. 3. 2023 e-mail s odkazom na online test a zároveň odkaz na prihlásenie sa na online prenos podujatia. Tento e-mail následne prepošle študentom, ktorých na olympiádu prihlásil.
* Pre zapojenie sa do súťaže je potrebné mať k dispozícii elektronické zariadenie so stabilným pripojením na internet,  internetový prehliadač, kameru, pero a papier pre pomocné výpočty.
* Vypracovanie dotazníka a jeho odoslanie bude časovo ohraničené - viď. “Program 1. online kola olympiády” nižšie.
* Nedovolené pomôcky sú rúška a iné prekrytie tváre, slúchadlá, príp. smart hodinky
* Akceptovaný bude iba prvý odoslaný dotazník súťažiaceho.
* Počas konania súťaže budú mať súťažiaci možnosť obrátiť sa na nás s otázkami prostredníctvom online chatu.
* Z dôvodu zaistenia fair-play je nutné zabezpečiť pedagogicky dozor počas celej doby riešenia úloh, mať zapnutú kameru počas celej doby riešenia testu a zaslanie čestného vyhlásenia. V prípade podozrenia z podvádzania môže byť študent vylúčený zo súťaže.
* Do 2. kola súťaže postupuje z 1. kola 30 najúspešnejších súťažiacich.

**Vyhodnotenie 1. online kolo olympiády**

Kritériami pre vyhodnotenie úspešnosti v súťaži bude počet získaných bodov za správne odpovede a v prípade rovnakého počtu bodov aj čas odoslania dotazníka (rýchlosť vyplnenia dotazníka).

Výhercovia postupujúci do 2. online kola olympiády budú zverejnení na webovej stránke www.kros.sk v časti “Podpora pre ekonomické školy” (zverejnené bude ich krstné meno, prvé písmeno ich priezviska a názov školy, ktorú navštevujú). Kompletné poradie súťažiacich bude zaslané vyučujúcim na ich e-mailové adresy.

Riešenie príkladov 1. online kola olympiády bude taktiež zverejnené na našej stránke www.kros.sk v časti “Podpora pre ekonomické školy”.

**Program 1. online kola olympiády**

* + Príhovor formou živého vysielania a pokyny o 8:30 hod.
  + Začiatok súťaže o 9:00 hod.
  + Priebeh súťaže - študenti majú čas 2 hodiny (do 11:00 hod.) na vyplnenie a zaslanie dotazníka s riešeniami úloh. Po tomto čase nebude možné dotazník odoslať.
  + Uzatvorenie odosielania dotazníkov o 11:00 hod.
  + Slovo na záver a ukončenie súťaže o 11:15 hod.

**Organizačné pokyny pre 2. online kolo olympiády zverejníme v priebehu marca 2023.**